કમાન્ડર રુસ્તમ પાવરી (અક્ષયકુમાર) નૌકાદળનો એવો અપરાઇટ ઑફિસર છે જે ભરવરસાદમાં રેઇનકોટ પર્હેયા વગર બહાર નીકળે તોય તેની વરદી અને તેના કૅરૅક્ટર પર એકેય દાગ ન લાગે. દેશની સેવા કરવા તે થોડા મહિના દરિયો ખેડવા ગયો એમાં પાછળ તેની રૂપાળી પત્ની સિન્થિયા (ઇલિયાના ડિક્રુઝ)ને કાદવના કૉન્ટ્રૅક્ટર જેવા વિક્રમ મખીજા (અરજન બાજવા) પ્રત્યે કૂણી લાગણીઓ થઈ ગઈ. બસ, આ વાતની રુસ્તમને ખબર પડી એટલે તેણે મખીજાને ભડાકે દીધો અને પોતે પોલીસ સમક્ષ આત્મસમર્પણ કરી દીધું. પછી શરૂ થયો કોર્ટકેસનો સિલસિલો. રુસ્તમે ખરેખર સ્વબચાવ માટે ગોળીબાર કરેલો કે પછી ઠંડા કલેજે મખીજાનું મર્ડર કરેલું? પબ્લિક અને મીડિયા ખુલ્લેઆમ રુસ્તમના સપોર્ટમાં હતાં. બીજી બાજુ રુસ્તમના કડક ચહેરા પાછળ કેટલાંય રહસ્યો છુપાયેલાં હતાં.